google/wiki40b huggingface dataset:
Σαρλ Γκουνώ

Βιογραφικά στοιχεία

Γεννήθηκε στο Παρίσι, όπου ο πατέρας του, Φρανσουά Λουί, εργαζόταν ως καλλιτέχνης και η μητέρα του ήταν πιανίστα και καθηγήτρια μουσικής. Ήταν αυτή που του έδωσε τα πρώτα μαθήματα μουσικής, πριν εισαχθεί στο Ωδείο των Παρισίων, όπου και σπούδασε με τον Φρομεντάλ Αλεβύ και τον Πιέρ Τσίμμερμαν. Στα 1839 του απονέμεται το Βραβείο της Ρώμης για την καντάτα του "Fernand", βραβείο που είχε κερδίσει στο παρελθόν και ο πατέρας του για το εικαστικό του έργο.
Κατά την περίοδο της διαμονής του στην Ιταλία, μελέτησε τη μουσική του αναγεννησιακού συνθέτη Τζιοβάννι Πιερλουίτζι ντα Παλεστρίνα καθώς και άλλα θρησκευτικά έργα· περί το 1846 ήταν στα πρόθυρα να ακολουθήσει τον βίο της ιερωσύνης, αλλάζοντας όμως τα σχέδιά του και επιστρέφοντας στη σύνθεση. Λίγα χρόνια αργότερα, το 1854, ολοκληρώνει μια επίσημη λειτουργία, η οποία είναι γνωστή με το προσωνύμιο Λειτουργία της Αγίας Καικιλίας. Η πρώτη της εκτέλεση δόθηκε στην εκκλησία του Αγίου Ευσταθίου στο Παρίσι στις 22 Νοεμβρίου 1855· έκτοτε ο Γκουνώ εδραιώνεται ως αξιοσημείωτος συνθέτης.
Μέσω της Φάννυ Μέντελσον - αδελφή του συνθέτη Φέλιξ Μέντελσον- του αποκαλύπτεται το Καλώς συγκερασμένο κλειδοκύμβαλο του Μπαχ. Το έργο του μπαρόκ συνθέτη θα αποτελέσει "νόμο στη μελέτη του πιάνου", από το οποίο το 1859 θα αντλήσει την αρμονία του πρώτου πρελούδιου σε Ντο μείζωνα και θα το μετατρέψει στην πασίγνωστη άρια "Ave Maria" (Άβε Μαρία). Το 1851 γράφει την πρώτη του όπερα, "Σαπφώ", της οποίας η παράσταση όμως αποτελεί πλήρη αποτυχία και σχεδόν μια δεκαετία αργότερα ακολουθεί ο "Φάουστ", πάνω σε κείμενο του Γκαίτε. Αν και η υποδοχή της ήταν χλιαρή, εν τέλει γίνεται παγκόσμια επιτυχία και μέρος του ρεπερτορίου των λυρικών θεάτρων όλου του κόσμου. Μόνο στην Όπερα των Παρισίων είχαν δοθεί 2000 παραστάσεις μέχρι το 1975, ενώ η άλλη γνωστή του όπερα "Ρωμαίος και Ιουλιέττα" (1867) ποτέ δεν κατάφερε να υπερκεράσει τον Φάουστ. Οι υπόλοιπες όπερές του, με εξαίρεση τη "Mireille", δεν έτυχαν ιδιαίτερης υποδοχής και αποτέλεσαν θύματα της λήθης.
Από το 1870 ως το 1874 ο Γκουνώ ζει στην Αγγλία, αναλαμβάνοντας τη διεύθυνση της σημερινής Royal Choral Society (Βασιλική Χορωδιακή Λέσχη). Το έργο αυτής της περιόδου είναι κατά βάση φωνητικό και δη χορωδιακό, γράφοντας πλήρος λειτουργίες, ρέκβιεμ και μοτέτα. Εκεί συνδέθηκε πλατωνικά με την τραγουδίστρια Τζωρτζίνα Ουέλντον, μια σχέση που τελείωσε εν μέσω αντιδικίας και φοβερής πικρίας. Για το υπόλοιπο της ζωής του στράφηκε και πάλι στη θρησκεία, γράφοντας έναν μεγάλο αριθμό θρησκευτικών έργων. Το Παπικό Εμβατήριο ("Marche Pontificale") του 1869 αποτελεί από το 1949 τον επίσημο εθνικό ύμνο του Βατικανού, ενώ το 1887, κατόπιν προσκυνήματος στον «βράχο» της Ζαν ντ' Αρκ, συνέθεσε και την περίφημη Λειτουργία εις μνήμην της Ζαν ντ'Αρκ. Βαθύτατα ρωμαιοκαθολικός ο ίδιος, διατηρούσε πάντα πάνω στο πιάνο του ένα μουσικό αναλόγιο ανάγλυφο με τη μορφή του Ιησού.
Τιμήθηκε με τον τίτλο του Μεγάλου Αξιωματούχου της Λεγεώνας της Τιμής, και το 1893, ολοκληρώνοντας το Ρέκβιεμ που είχε γράψει για τον εγγονό του, πέθανε από εγκεφαλικό επεισόδιο, στο Σαιν-Κλου της Γαλλίας.
Οκρούγκ Σαράγεβο

Η Οκρούγκ Σαράγεβο (κροατικά : Sarajevski okrug, σερβικά : Сарајевски округ) ήταν διοικητική διαίρεση, διοικητική περιοχή, της Αυστροουγγαρίας και του Βασιλείου Σερβίας, Κροατίας και Σλοβένων από το 1878 έως το 1922 που έγινε τμήμα της περιφέρειας Σαράγεβο. Το 1910 είχε 288.061 κατοίκους, διοικητικό της κέντρο ήταν το Σαράγεβο.
Με το ίδιο όνομα υπήρξε και διοικητική περιοχή, μία από τις επτά, της Λαϊκής δημοκρατίας Βοσνίας και Ερζεγοβίνης στα πλαίσια της Γιουγκοσλαβίας από τις 16 Αυγούστου 1945 που ψηφίστηκε ο νόμος για την εδαφική διαίρεση της Ομοσπονδιακής δημοκρατίας Βοσνίας και Ερζεγοβίνης σε περιφέρειες, νομούς και τοπικές περιφέρειες επιτροπών πολιτών. Το 1949 στην νέα διοικητική διαίρεση της Βοσνίας και Ερζεγοβίνης αποτέλεσε μία από τις τέσσερις διοικητικές περιοχές της.
Σπύρος Μαραγκός

Σε συλλογικό επίπεδο

Ξεκίνησε την καριέρα του το 1986 από τον Πανιώνιο, με τον οποίο αγωνίστηκε για 3,5 χρόνια.
Το 1989 αποκτήθηκε από τον Παναθηναϊκό, με τον οποίο κατέκτησε 4 Πρωταθλήματα Ελλάδας (1990, 1991, 1995, 1996), 5 Κύπελλα Ελλάδας (1989, 1991, 1993, 1994, 1995), 2 Σούπερ Καπ (1993, 1994) ενώ συμμετείχε στις ευρωπαϊκές πορείες του συλλόγου το 1992 και 1996.
Τον Δεκέμβριο του 1996 μεταγράφηκε στον ΠΑΟΚ όπου και αγωνίστηκε έως το 1998, οπότε μεταγράφηκε στην Ομόνοια Λευκωσίας. Το 1999 επέστρεψε στον ΠΑΟΚ για έναν ακόμα χρόνο. Το 2000 μεταγράφηκε στον ΑΠΟΕΛ όπου και παρέμεινε μέχρι το 2002, όταν και αποχώρησε από την ενεργό δράση.

Στην εθνική Ελλάδας

Το ντεμπούτο του με την Ελλάδα πραγματοποιήθηκε στις 25 Ιανουαρίου 1989, στον εντός έδρας φιλικό αγώνα εναντίον της Πορτογαλίας, υπό τις οδηγίες του Αλέκου Σοφιανίδη. Συνολικά συμμετείχε σε 26 αγώνες, την περίοδο 1989-1995. Αγωνίστηκε στο Μουντιάλ του 1994 στις ΗΠΑ, όπου συμμετείχε σε δύο αγώνες.

Προπονητική καριέρα

Ξεκίνησε να ασχολείται με την προπονητική με μία ομάδα της δεύτερης κατηγορίας του κυπριακού πρωταθλήματος και μετά ανέλαβε τη Δόξα Κατωκοπιάς (Α' Εθνική), την Προοδευτική όταν υποβιβάστηκε στη Β’ Εθνική, τη Θήβα (Γ' Εθνική) και το Κορωπί (Γ' Εθνική) που είχε την εποχή εκείνη μία άτυπη συνεργασία με τον Παναθηναϊκό, στις ακαδημίες του οποίου είναι προπονητής από το 2008.
Τσέζαρε Λομπρόζο

Η ζωή του

O Τσέζαρε Λομπρόζο γεννήθηκε στις 6 Νοεμβρίου του 1835 στη Βερόνα. Καταγόταν από εβραϊκή ευκατάστατη οικογένεια. Το 1852 ξεκίνησε τις σπουδές του στην Ιατρική Σχολή του Πανεπιστημίου της Παβίας, τις οποίες τελείωσε το 1858. Την περίοδο του Αυστρο-ιταλικού πολέμου του 1859 υπηρέτησε ως στρατιωτικός γιατρός. Το 1866 έγινε λέκτορας του Πανεπιστημίου της Παβίας και αργότερα έγινε καθηγητής ψυχολογίας και ιατροδικαστικής στο ίδιο Πανεπιστήμιο και μετέπειτα στο Πανεπιστήμιο του Τορίνο.
Αργότερα, ο Λομπρόζο έγινε διευθυντής στο άσυλο του Πεζάρο, γεγονός που αποδείχθηκε μια θαυμάσια και εποικοδομητική εμπειρία γι' αυτόν. Εκείνη την περίοδο ετοίμασε και παρουσίασε στις αρμόδιες υπουργικές αρχές μια πρόταση που αφορούσε την ίδρυση ασύλων για διανοητικά διαταραγμένα άτομα που είχαν διαπράξει έγκλημα και για επικίνδυνα διανοητικά διαταραγμένα άτομα.
Στις 10 Απριλίου του 1870 παντρεύτηκε τη Νίνα ντε Μπενεντέτι και απέκτησαν πέντε παιδιά. Το δεύτερο παιδί του, η Τζίνα Λομπρόζο, έγραψε αργότερα τη βιογραφία του. Πέθανε το 1909 σε ηλικία 74 ετών.
Αλέξανδρος Δραγούμης

Σταδιοδρομία

Ακολουθώντας την οικογενειακή παράδοση πήρε μέρος σε δυο Βαλκανικούς πολέμους. Μετά όμως από ένα περιστατικό,παραιτήθηκε από το στρατό για λόγους υγείας το 1922 και έφυγε για Γερμανία,όπου 
σπούδασε αρχιτεκτονική στο Πολυτεχνείο του Μπράουνσβαϊκ απ' όπου αποφοίτησε το 1925. Εκεί ήρθε σε επαφή με την νέα τάση στην αρχιτεκτονική,το Μπάουχαους. Από το 1925 - 1928 διέμενε στη Θεσσαλονίκη, όπου εργάστηκε ως ανεξάρτητος αρχιτέκτονας. Επιστρέφοντας στην Αθήνα, συνέχισε την οικοδομική του δραστηριότητα. Το 1931 άρχισε την κατασκευή του σπιτιού του, στην πλατεία Λυκαβηττού στο Κολωνάκι, κεντρική περιοχή της Αθήνας.Η πλαστικότητα των όγκων,αυστηρό ορθογώνιο, η σαφήνεια των μορφών, η αλληλεπίδραση μεταξύ πλήρους και κενού, τα γωνιακά ανοίγματα,η διαρρύθμιση του κήπου, μελετήθηκαν με ιδιαίτερη φροντίδα και προσοχή από τον ίδιο τον αρχιτέκτονα. Το ίδιο ισχύει και για την εσωτερική διαρρύθμιση του σπιτιού, που προορίζεται να είναι το σπίτι για μια τυπική αστική οικογένεια στην Αθήνα με τέσσερα παιδιά.
Μεταξύ 1932 και 1940, διετέλεσε πρόεδρος του τμήματος της αρχιτεκτονικής του Τεχνικού Επιμελητηρίου της Ελλάδος και το 1933 συμμετείχε στο Διεθνές Συνέδριο για τη Σύγχρονη Αρχιτεκτονική, το IV CIAM,όπου απευθύνθηκε στους συναδέλφους του κατά τη δεύτερη ημέρα του συνεδρίου (2 Αύγουστος, 1933). Αργότερα διορίστηκε επικεφαλής του Τμήματος Αστικού Σχεδιασμού του Υπουργείου για τη Διοίκηση της Πρωτεύουσας. Από το 1939 και μετά εργάστηκε για την εταιρεία σιδηροδρόμων στο τμήμα Αθήνα-Πειραιάς.
2938 Χόπι

Φυσικά χαρακτηριστικά

Τα φυσικά χαρακτηριστικά του Χόπι είναι άγνωστα.
Κληματάκι Γρεβενών

Γεωγραφία - Αξιοθέατα

Το Κληματάκι βρίσκεται στα βόρεια όρια των Γρεβενών με την περιφερειακή ενότητα Κοζάνης σε απόσταση 23 χλμ. ΒΔ.-Β. από τα Γρεβενά και 24 χλμ. Δ.-ΝΔ. από τη Σιάτιστα. Είναι κτισμένο σε περιοχή κατάφυτη από βελανιδιές και πολιτισμικά ανήκει στα μαστοροχώρια των Γρεβενών ή Βοίου. Σε απόσταση 4 χλμ. βόρεια από το χωριό και προς το Ανθοχώρι υπάρχει το πέτρινο γεφύρι της Πραμόριτσας το οποίο  είναι κτισμένο στον παραπόταμο του Αλιάκμονα Πραμόριτσα. Πρόκειται για τετράτοξο γεφύρι με δυο καμάρες το οποίο κτίστηκε τον 19ο αι. με σκοπό να εξυπηρετεί τον οδικό άξονα Τσοτυλίου - Γρεβενών και από το 1995 έχει χαρακτηριστεί ως ιστορικό διατηρητέο μνημείο. Αξιοθέατα του χωριού είναι η τρίκλητη βασιλική εκκλησία του Αγίου Γεωργίου που κτίστηκε το 1866, το παλιό πέτρινο δημοτικό σχολείο το οποίο λειτουργεί ως πολιτιστικό κέντρο και οι πολλές βρύσες του.

Ιστορία - Διοικητικά

Οι παλιές ονομασίες του χωριού Νταβρόνιστα και Δοβρούνιστα φανερώνουν κατοίκηση από την εποχή του Βυζαντίου και την κάθοδο σλαβικών φύλων τον 7ο αιώνα (Σκλαβηνίες). Την περίοδο της τουρκοκρατίας αναφέρεται ως τσιφλίκι μπέη και την στις αρχές του 19 αιώνα όταν ο Αλή Πασάς κατέλαβε τα Γρεβενά ήταν υπό την προστασία του Βελή Αγά. Στην απογραφή του 1856 αναφέρεται ως Ελευθεροχώρι με 17 μουσουλμανικά και 29 χριστιανικά σπίτια.
Αναφέρεται επίσημα ως Νταβρόνιστα στο ΦΕΚ 260Α - 31/12/1918 με το οποίο ορίζεται έδρα της ομώνυμης κοινότητας. Το 1919 διορθώθηκε σε Δοβρούνιστα μέχρι το 1927, οπότε μετονομάστηκε σε Κληματάκι. Σύμφωνα με το σχέδιο Καλλικράτης, αποτελεί τη τοπική κοινότητα Κληματακίου που ανήκει στην δημοτική ενότητα Ηρακλεωτών του Δήμου Γρεβενών και σύμφωνα με την απογραφή του 2011 έχει πληθυσμό 82 κατοίκους.
Ινδουστανικά του Φίτζι

Η Φίτζι Χίντι γνωστή επίσης ως Ινδουστανική Φίτζι είναι Ινδο-Άρια γλώσσα, μητρική 313.000 περίπου ατόμων ινδικής καταγωγής, κατοίκων των νήσων Φίτζι.
Ως γλώσσα είναι πολύ διαφορετική από την τυποποιημένη Χίντι που ομιλείται στην Ινδία, καθώς στηρίζεται σε παλαιότερη μορφή της ινδουστανικής γλώσσας. Η γλώσσα αποτελείται από τις Ανατολικές διαλέκτους Χίντι (Μποζπούρι και Αγουάντχι) με πολλές Αγγλικές και Φίτζι λέξεις. Πρόσφατες γλωσσολογικές μελέτες επιβεβαιώνουν ότι η Φίτζι Χίντι "είναι διακριτή διάλεκτος βασισμένη στα Χίντι που ομιλούνται στην Ινδία, αλλά με δική της ιδιαίτερη γραμματική και λεξιλόγιο κατάλληλο για τα Φίτζι ".
Ανδρέας Στράτος

Βιογραφία

Ο πατέρας του, Νικόλαος Στράτος, δικάστηκε στη δίκη των έξι, καταδικάστηκε και εκτελέστηκε στις 15 Νοεμβρίου 1922 στο Γουδή. Η οικογένεια χωρίς τον πατέρα, με τον έφηβο Ανδρέα, εγκαταστάθηκαν στη Γερμανία. Η μητέρα του, Μαρία Κορομηλά, εργάστηκε ως υψίφωνος, ενώ η αδερφή του, Δόρα, έγινε χορεύτρια και βραβεύτηκε με το «παγκόσμιο βραβείο Θεάτρου». Ο νεαρός Ανδρέας κατάφερε να σπουδάσει Νομική και Πολιτικές Επιστήμες.
Παράλληλα είχε κλίση στη μουσική και έκανε σπουδές στο Ωδείο των Παρισίων. Σε ηλικία 22 ετών απέκτησε πτυχίο από τη Νομική Σχολή του Πανεπιστημίου των Αθηνών. Μετά τη θητεία του στο στρατό ακολούθησε τον δικαστικό κλάδο και παράλληλα ασχολήθηκε με τη δικηγορία και με τα κοινά, έπειτα από παρότρυνση της γιαγιάς του, με επιστολή.
Εξελέγη πρώτα βουλευτής Αιτωλοακαρνανίας με το Λαϊκό Κόμμα στις εκλογές του 1932 και επανεξελέγη σε εκείνες του εκλογές του 1933 και του 1936, ενώ πήρε μέρος στις εκλογές 1946 ως υποψήφιος βουλευτής Αιτωλοακαρνανίας με τον Συνδυασμό Ηνωμένης Παρατάξεως Εθνικοφρόνων (Λαϊκό Κόμμα) και συγκέντρωσε 8.064 ψήφους. Ένα έτος αργότερα, έφυγε από το Λαϊκό Κόμμα και προσχώρησε στο νεοσύστατο κόμμα του Σπυρίδωνος Μαρκεζίνη, που δεν τα πήγε καθόλου καλά στις εκλογές του 1950. Ο μόνος που δεν απώλεσε την έδρα ήταν ο Ανδρέας Στράτος.
Στην κυβέρνηση του 1946 με πρωθυπουργό τον Κωνσταντίνο Τσαλδάρη υπηρέτησε ως υπουργός Εργασίας από τις 2 Οκτωβρίου 1946 ως τις 24 Ιανουαρίου 1947.
Στις εκλογές του 1951 και στις εκλογές του 1952 εξελέγη βουλευτής με τον Ελληνικό Συναγερμό του Αλέξανδρου Παπάγου. Στην κυβέρνηση Παπάγου του 1952 ανέλαβε υπουργός Γενικός Διοικητής Βορείου Ελλάδος, από τις 19 Νοεμβρίου 1952 ως τις 15 Δεκεμβρίου 1954 και υπουργός Εργασίας από τις 25 Δεκεμβρίου 1954 ως τις 4 Οκτωβρίου 1955. Για τελευταία φορά επανεξελέγη βουλευτής με την Εθνική Ριζοσπαστική Ένωση (ΕΡΕ) στις εκλογές του 1961, έχοντας κερδίσει και τις 3 προηγούμενες εκλογικές αναμετρήσεις το 1952, το 1956 και το 1958. Στην κυβέρνηση Κωνσταντίνου Καραμανλή χρημάτισε υπουργός Κοινωνικής Πρόνοιας από τις 17 Μαΐου 1958 ως τις 20 Σεπτεμβρίου 1961 και από τις 4 Νοεμβρίου 1961 ως τις 20 Δεκεμβρίου 1962 στην κυβέρνηση του 1961.
Το 1960 εγκαινίασε το Γενικό Νοσοκομείο Αγρινίου ως υπουργός Κοινωνικής Πρόνοιας. Το Δεκέμβριο του 1962 διαφώνησε με τις επιλογές της κυβέρνησης και αποχώρησε. Έκτοτε αφοσιώθηκε στην ιστορική έρευνα. Έγραψε έργα, όπως το «Το Βυζάντιον στον Ζ΄ αιώνα» (Εστία, 1966).
Απεβίωσε το 1981. Η γυναίκα του, Νία, εξέδωσε τη βιογραφία του, με τίτλο «Ο Ανδρέας Στράτος και η πολιτική».
BBC Essex

Ιστορικό

Ο σταθμός ξεκίνησε να εκπέμπει στις 5 Νοεμβρίου του 1986. Ο σταθμός δεν ονομάστηκε BBC Radio Essex, για να μην υπάρξει σύγχυση με τον ραδιοφωνικό σταθμό Essex Radio, ο οποίος αργότερα μετανομάστηκε σε Essex FM και τώρα ονομάζεται Heart Essex. Επιπλέον, τη δεκαετία του 1960 υπήρχε ένας πειρατικός ραδιοφωνικός σταθμός με την ονομασία Radio Essex.
Οι εκφωνητές που εργάζονται αυτό τον καιρό στο σταθμό είναι οι James Whale, Dave Monk, Sadie Nine, Tony Fisher και Ian Puckey. Μερικοί από τους εκφωνητές που έχουν εργαστεί στον σταθμό είναι οι Jonathan Overend, Tim 'Timbo' Lloyd, Mark Pougatch, Dermot O'Leary και Eric 'Monster' Hall.
Τον Νοέμβριο του 2006, ο σταθμός γιόρτασε τα 20 χρόνια λειτουργίας του.
Κονσταντίν Ζιριάνοφ

Αμκάρ Περμ

Ο Ζιριάνοφ ξεκίνησε να παίζει ποδόσφαιρο στην ΦΚ Ζβεζντά Περμ. Η επαγγελματική του καριέρα ξεκίνησε το 1994, όταν ήταν παίκτης της Αμκάρ Περμ. Ο Κονσταντίν έπαιξε σε 171 αγώνες, πετυχαίνοντας 48 τέρματα. Το 1998, ο Ζιριάνοφ κατέκτησε την Δεύτερη Ντιβιζιόν Ρωσίας, κάτι που τον έφερε στην Τορπέντο Μόσχας.

Τορπέντο Μόσχας

Αρχικά, ο Ζιριάνοφ έπαιξε σε δύο αγώνες για την δεύτερη ομάδα της Τορπέντο Μόσχας, πετυχαίνοντας ένα τέρμα. Μετά απ' αυτό, έγινε παίκτης της βασικής εντεκάδας της πρώτης ομάδας της Τορπέντο Μόσχας - ο Ζιριάνοφ συμμετείχε σε 164 αγώνες του Πρωταθλήματος, στους οποίους πέτυχε 9 τέρματα. Το ταλέντο του τον οδήγησε, το 2007, στην Ζενίτ Αγίας Πετρούπολης.

Ζενίτ Αγίας Πετρούπολης

Το 2007, ο Ζιριάνοφ έγινε ο Ρώσος Ποδοσφαιριστής της Χρονιάς, πετυχαίνοντας έξι τέρματα στους αγώνες της Ζενίτ κατά τον Αύγουστο του 2007.
Ο Ζιριάνοφ μπορεί επίσης να παίζει και πίσω, ενώ επίσης χρησιμοποιήθηκε ως δημιουργός και σκόρερ από τον Ντικ Άντβοκατ. Περιγράφεται ως ήρεμος παίκτης, ο οποίος μπορεί να κρατεί συνέχεια τη μπάλα χωρίς να χάσει την κατοχή, καθώς παίζει μπροστά από τους αμυντικούς.
Το 2008, ο Ζιριάνοφ σκόραρε στον ημιτελικό του Κυπέλλου ΟΥΕΦΑ 2007-08 απέναντι στην Μπάγερν Μονάχου και βοήθησε την ομάδα του να φθάσει στον τελικό της διοργάνωσης, όπου νίκησε την Ρέιντζερς Γλασκώβης με σκορ 2:0 - ο Ζιριάνοφ πέτυχε το δεύτερο τέρμα. Από τότε, ο Ζιριάνοφ έγινε από τους καλύτερους και πιο σημαντικούς παίκτες της Ζενίτ και της εθνικής Ρωσίας.

Euro 2008

Στις 14 Ιουνίου 2008, ο Ζιράνοφ πέτυχε το μοναδικό τέρμα στον αγώνα της εθνικής Ρωσίας απέναντι στην εθνική Ελλάδος, για την δεύτερη αγωνιστική του Ομίλου Δ. Αργότερα, συμπεριλήφθη στην ομάδα του Euro 2008. Στις 25 Μαϊου 2012, ο Ζιριάνοφ συμπεριλήφθη στην 23μελη σύνθεση της εθνικής Ρωσίας για το Euro 2012.

Προσωπική ζωή

Η σύζυγος του Ζιριάνοφ, Όλγκα, το 2002, υπό την επιρροή ναρκωτικών πήδηξε από τον όγδοο όροφο της πολυκατοικίας μαζί με την 4χρονη κόρη τους. Η κόρη του Ζιριάνοφ πέθανε εκείνο το απόγευμα, ενώ η Όλγκα σκοτώθηκε ένα μήνα αργότερα. Η νέα του σύντροφος, Νατάλια, γέννησε το πρώτο τους παιδί, τον Λεβ, στις 20 Σεπτεμβρίου 2008. Ο Ζιριάνοφ παντρεύτηκε την Νατάλια στις 9 Ιουνίου 2010. Το δεύτερο τους παιδί, η Πολίνα, γεννήθηκε στις 9 Ιανουαρίου 2012.
Διαγωνισμός Τραγουδιού Eurovision 2011

Πόλη διεξαγωγής

8 πόλεις της Γερμανίας έθεσαν υποψηφιότητα για να φιλοξενήσουν το διαγωνισμό. 
Η πόλη η οποία ανέλαβε να διοργανώσει το διαγωνισμό επιλέχθηκε να είναι το Ντίσελντορφ και ήταν η πρώτη φορά από το 2004 που ο διαγωνισμός δεν έγινε στην πρωτεύουσα της διοργανώτριας χώρας.

Συμμετέχουσες χώρες

Συνολικά, 43 ήταν οι χώρες που διαγωνίστηκαν στην Γερμανία, με την Αυστρία, τον Άγιο Μαρίνο και την Ουγγαρία να επιστρέφουν στον διαγωνισμό μετά από απουσίες. Επίσης και, η Ιταλία επέστρεψε στον διαγωνισμό μετά από μακρόχρονη απουσία και την τελευταία της συμμετοχή να ήταν το 1997. Έγινε και μέλος των "Big Five". Δηλαδή η Ιταλία, από τότε και μέχρι σήμερα, μαζί με την Γαλλία, την Ισπανία, το Ηνωμένο Βασίλειο και την Γερμανία περνούν απευθείας στον τελικό επειδή είναι οι μεγαλύτεροι χρηματοδότες του διαγωνισμού.

Συμμετοχές

Η κλήρωση για τη σειρά με την οποία διαγωνίστηκαν τα τραγούδια στους δύο ημιτελικούς, έγινε στις 17 Ιανουαρίου 2011.

Καλλιτέχνες που επέστρεψαν

Αρκετοί καλλιτέχνες επέστρεψαν στον διαγωνισμό του 2011, συμπεριλαβανομένων των Ντίνο Μέρλιν, που εκπροσώπησε τη Βοσνία-Ερζεγοβίνη το 1999, του Γκούναρ Όλασον (μέλος του συγκροτήματος Sjonni's Friends) με την Ισλανδία, έχοντας συμμετάσχει τελευταία φορά στο διαγωνισμό του 2001 με τους Two Tricky. και του συγκροτήματος της Μολδαβίας, Zdob şi Zdub, οι οποίοι είχαν ξανά εκπροσωπήσει τη χώρα το 2005. Οι TWiiNSαπό τη Σλοβακία επανήλθαν, καθώς έκαναν φωνητικά στη συμμετοχή της Τσεχίας του 2008.
Στον διαγωνισμό επέστρεψαν και δύο πρώην νικητές του διαγωνισμού, η Ντάνα Ιντερνάσιοναλ  απο το Ισραήλ, νικήτρια το 1998, και η Γερμανίδα Λένα,  νικήτρια του προηγούμενου διαγωνισμού, το 2010.  Τον διαγωνισμό παρουσίασε ο Στέφαν Ράαμπ, εκπρόσωπος της Γερμανίας το 2000 και μαέστρος και καλλιτέχνης φωνητικών σε πολλές άλλες συμμετοχές.
Ήταν η πρώτη φορά από το διαγωνισμό του 1958 και η δεύτερη στην ιστορία του διαγωνισμού που δύο πρώην νικητές επέστρεψαν τον ίδιο χρόνο.

Βραβείο Barbara Dex

Το χιουμοριστικό βραβείο Barbara DEx για το χειρότερο ντύσιμο απονεμήθηκε από τον δικτυακό τόπο House of Eurovision στη συμμετοχή της Γεωργίας, με το τραγούδι "One More Day" σε  ερμηνεία της Ελντρίν.

Διεθνείς μεταδόσεις και ψηφοφορία

Σε αντίθεση με τα προηγούμενα χρόνια, η σειρά με την οποία ανακοινώθηκαν οι βαθμολογίες από τις χώρες δεν ήταν η ίδια με τη σειρά παρουσίασης των τραγουδιών. Αντίθετα, προκειμένου να μειωθεί η πιθανότητα να υπάρξει απόλυτος νικητής από την έναρξη, η σειρά ψηφοφορίας καθορίστηκε την τελευταία στιγμή.

Περιστατικά

Στη διάρκεια του πρώτου ημιτελικού, πολλοί ραδιοτηλεοπτικοί σταθμοί έχασαν την επαφή με τους σχολιαστές τους εξαιτίας τεχνικού προβλήματος με τον ήχο. Το ζήτημα επιλύθηκε και ο δεύτερος ημιτελικός δεν παρουσίασε προβλήματα .
Ευρωπαϊκό Πρωτάθλημα Ποδοσφαίρου 1980

Αποτελέσματα

Στο τουρνουά υπάρχουν δύο όμιλοι που έκαστος έχει τέσσερις ομάδες. Οι δύο αυτοί όμιλοι προέκυψαν έπειτα από κλήρωση με τις οκτώ προκριθέντες ομάδες στα τελικά της διοργάνωσης. Όλοι οι αγώνες είναι μονοί. Η κάθε νίκη αποφέρει 2 βαθμούς και η ισοπαλία 1. Οι δύο πρώτες ομάδες των δύο αυτών ομίλων της διοργάνωσης προκρίθηκαν στον τελικό, ενώ οι δύο δεύτερες παίξανε στον μικρό τελικό (κατάταξης) για την τρίτη θέση. 
Στον 1ο Όμιλο πρώτη αναδείχτηκε η ομάδα της Δυτικής Γερμανίας, ενώ δεύτερη ακολούθησε αυτή της Τσεχοσλοβακίας, με την Ολλανδία και την Ελλάδα να καταλαμβάνουν την τρίτη και τέταρτη θέση αντίστοιχα. Στον 2ο Όμιλο πρώτη ομάδα αναδείχτηκε αυτή του Βελγίου με την Ιταλία να ισοψηφεί αλλά μαζί της και στο μεταξύ τους παιχνίδι να έχουν βγει ισόπαλες, καθώς και να έχουν ίδια διαφορά γκολ αλλά λόγω λιγότερων γκολ υπέρ της, τελικά κατέλαβε την δεύτερη θέση, με την Αγγλία και τη Ισπανία να ακολουθούν στην τρίτη και τέταρτη θέση αντίστοιχα.
Στον μικρό τελικό η Τσεχοσλοβακία επικράτησε της διοργανώτριας Ιταλίας έπειτα από την διαδικασία των πέναλτι (9-8), αφού στην κανονική διάρκεια του αγώνα το σκορ ήταν 1-1 και η παράταση που ακολούθησε δεν το άλλαξε.
Στον τελικό της διοργάνωσης η Δυτική Γερμανία αναδείχτηκε πρωταθλήτρια Ευρώπης, επικρατώντας του Βελγίου με σκορ 2-1.
Αναλυτικά οι βαθμολογίες των δύο ομίλων και όλα τα αποτελέσματα των αγώνων της διοργάνωσης, καθώς και στατιστικές και λοιπές πληροφορίες έχουν ως εξής:
Ιωάννης Ψυλλινάκης

Βιογραφία

Αδερφός του ήταν ο επίσης έμπορος, Παντελής Ψυλλινάκης. Αμφότεροι μετανάστευσαν στις Μπαχάμες το 1906, όπου ασχολήθηκαν με το εμπόριο. Κατάφεραν να αποκτήσουν μεγάλη περιουσία, κάτι που τους επέτρεψε να δωρίσουν ένα οικόπεδο για την επέκταση του νεκροταφείου της Ιεράπετρας. Επίσης, έκαναν δωρεές και σε ποικίλους συλλόγους φιλανθρωπικού ενδιαφέροντος.
Ο Ιωάννης αποτέλεσε άξιο μέλος της ελληνικής κοινότητας του Νασάου και ήταν δήμαρχός της, ενώ είχε λάβει από την κυβέρνηση των νησιών Μπαχάμες καθήκοντα "δικαστή ειρήνης". Πέθανε το Μάιο του 1972 και ο θάνατός του αναγγέλθηκε με τηλεγράφημα από το Μαϊάμι της Φλόριντα των ΗΠΑ . Kηδεύτηκε στο Νασάου στις 23 Μαΐου 1972. Στη μνήμη των αδερφών Ψυλλινάκη ένας δρόμος της Ιεράπετρας ονομάστηκε οδός Ψυλλινάκη.
Ματίας Ναουέλ

Βιγιαρέαλ

Γεννήθηκε το στις 22 Νοεμβρίου του 1996, στη Σάντα Φε της Αργεντινής και σε ηλικία 14 ετών μετακόμισε στην Ισπανία, όπου εντάχθηκε στις ακαδημίες τις Βιγιαρεάλ. Το 2012, πραγματοποίησε την πρώτη του επαγγελματική εμφάνιση, στην Τερθέρα Ντιβιζιόν με τη Βιγιαρεάλ Γ, ενώ έως και το 2015, έκανε εμφανίσεις και στη Βιγιαρέαλ Β. 
Στις 13 Ιανουαρίου του 2014, πραγματοποίησε και το ντεμπούτο με την πρώτη ομάδα στην Πριμέρα Ντιβισιόν, σε έναν αγώνα κόντρα στη Ρεάλ Σοσιεδάδ.  Στις 28 Αυγούστου του 2014, πέτυχε και το πρώτο γκολ, κόντρα στην Αστάνα, για το Europa League.
Στις 16 Ιουνίου του 2016, υπέγραψε διετή δανεισμό στη Ρεάλ Μπέτις, ο οποίος όμως σταμάτησε τον χειμώνα του 2018, όπου έπειτα εντάχθηκε στην Μπαρτσελόνα Β, ξανά υπό τη μορφή δανεισμού, για ένα εξάμηνο. Το 2018, αποχώρησε από τη Βιγιαρεάλ.

Ολυμπιακός Πειραιώς

Την 1 Σεπτεμβρίου του 2018, η Βιγιαρεάλ ανακοίνωσε επίσημα τη μεταγραφή του ποδοσφαιριστή στον Ολυμπιακό Πειραιώς.

Εθνική Ισπανίας

Ο Ναουέλ, το 2015, πανηγύρισε το Ευρωπαϊκό Πρωτάθλημα Ποδοσφαίρου U19, στην Ελλάδα, με την Εθνική Ισπανίας U19. Μάλιστα είχε πετύχει και 2 τέρματα, ένα γκολ στη Γερμανία στη φάση των ομίλων και ένα με τη Ρωσία, σε ένα σημαντικό αγώνα που έληξε 2-0, στην Κατερίνη.
Από το 2015, αγωνίζεται στην Εθνική Ισπανίας U21.
Πρωτάθλημα πετοσφαίρισης Α1 εθνικής κατηγορίας γυναικών 2004-2005

Το πρωτάθλημα Ελλάδας πετοσφαίρισης γυναικών 2004−2005, ήταν το 17ο πρωτάθλημα της Α1 κατηγορίας. Το πρωτάθλημα διεξήχθη με τη συμμετοχή 12 ομάδων σε δύο φάσεις, την κανονική περίοδο και τα play off/out. Πρωταθλήτρια αναδείχθηκε η ομάδα του Παναθηναϊκού έπειτα από 5 χρόνια, και ήταν η πρώτη από τις επτά συνεχόμενες κατακτήσεις του πρωταθλήματος μέχρι το 2011. Στην Α2 υποβιβάστηκαν μετά από αγώνες play out ο Ολυμπιακός και η ΕΑ Λάρισας.

Αγώνες κατάταξης 1−8

Οι σειρές μέχρι τα ημιτελικά κρίθηκαν στις 2 νίκες, ενώ ο τελικός κρίθηκε στις 3 νίκες.
1010 Μαρλέν

Φυσικά χαρακτηριστικά

Η μέση διάμετρος της Μαρλέν εκτιμάται σε 43,47 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,647, ένα από τα υψηλότερα για αστεροειδή. Είναι άγνωστο αν και με ποια περίοδο περιστρέφεται η Μαρλέν γύρω από τον εαυτό της.
899 Ιοκάστη

Φυσικά χαρακτηριστικά

Η μέση διάμετρος της Ιοκάστης εκτιμάται σε 27,69 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,203. Η Ιοκάστη περιστρέφεται γύρω από τον εαυτό της μία φορά κάθε 6 ώρες και 15 λεπτά.